# Predkladacia správa

Návrh zákona, ktorým sa mení a dopĺňa zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) bol pripravený na základe Plánu legislatívnych úloh vlády Slovenskej republiky na mesiace jún až december 2021.

Cieľom návrhu zákona je predovšetkým zefektívnenie činnosti inšpektorátov práce a to tým, že sa vypustí podmienka odbornej praxe inšpektora práce najmenej päť rokov na výkon funkcie hlavného inšpektora práce (riaditeľa inšpektorátu práce), pričom táto podmienka sa nahradí novými požiadavkami na post riaditeľa inšpektorátu práce. Podmienky na vymenovanie do funkcie riaditeľa inšpektorátu práce sa navrhuje ustanoviť tak, aby sa rozšíril možný okruh vhodných kandidátov na túto funkciu. Kandidáti budú musieť spĺňať  základnú podmienku, ktorou  je dĺžka odbornej praxe v trvaní minimálne päť rokov v oblasti bezpečnosti a ochrany zdravia pri práci, inšpekcie práce alebo pracovného práva. Doterajšia podmienka minimálne päťročnej praxe inšpektora práce sa už podľa navrhovanej úpravy nebude vyžadovať. Riaditeľa inšpektorátu práce bude naďalej vymenúvať a odvolávať na návrh generálneho riaditeľa minister práce, sociálnych vecí a rodiny Slovenskej republiky.

Ďalej sa navrhuje doplniť kogentné obsahové náležitosti protokolu o výsledku inšpekcie práce o poučenie o možnosti podať správnu žalobu voči protokolu v zmysle príslušných ustanovení zákona č. 162/2015 Z. z. Správneho súdneho poriadku.

Zároveň sa precizujú niektoré ustanovenia zákona a vychádzajúc z potrieb aplikačnej praxe orgánov verejnej moci sa ustanovuje, čo sa považuje za dátum zistenia porušenia zákazu nelegálneho zamestnávania, pričom sa aj v osobitných predpisoch ustanovuje jednotná podmienka, a to, že nebolo zistené porušenie zákazu nelegálneho zamestnávania. Uvedená zmena tak pomôže odstrániť výkladové problémy vyskytujúce sa v aplikačnej praxi orgánov verejnej moci.

Návrh zákona nemá byť predmetom vnútrokomunitárneho pripomienkového konania.

S ohľadom na dĺžku jednotlivých štádií legislatívneho procesu bola účinnosť prekladaného návrhu zákona stanovená od 1. januára 2023.

Návrh zákona bol v dňoch od 27.10.2021 do 18.11.2021 predmetom medzirezortného pripomienkového konania prostredníctvom portálu Slov-Lex. Výsledky pripomienkového konania sú uvedené vo vyhodnotení pripomienkového konania.